《辽女辞》
清代·姚燮

辽东女子骑骆驼，灵蛇四绺卷绿螺。蜡花金线压绣领，打堶能唱番儿歌。

香眉秀撷壶兰峪，缬眼春撩珠子河。沙卑故宅籍作卫，可怜骨肉谁郎哥？

有娘远嫁乌苏嘿，阿耶充军白都纳。冰天毳幕妪如猴，猬刺当胸布斜搭。

鱼刀六刃屠窖羊，捣血为膏注蛮榼。五更起漉酥酪红，嫩手纤荑听摧拉。

十三乞食倒马关，十四流落扶柳城。过城杨柳二月青，三家冷店无人停。

篝灯夜伴狐妇宿，踏露晨随煤鬼行。纫花自护娭娭影，抱菂难言窈窈情。

绣豸军门领牛录，不惜千金为伊赎。罗囊重拭槟榔珠，玉椀新承薏苡粥。

媚喉啭篥冠句骊，趫足缘竿绝獯鬻。骑尉升堂摘印驰，崽子登车抱奁哭。

嫁作斜巷舆人妻，乍可漆发双肩齐。蟪院捣砧月脉脉，蟀床织布烟凄凄。

辽阳北望挥鸊鹈，部落不见阿保机。四楼森森万木叶，昨宵梦逐雌雕啼。

嫁夫夫死身谁主，膜拜天魔学淫舞。钗排银雁秘华妆，綵缚金蚕种愁蛊。

绿珠楼前桃叶雨，明妃塞外胭脂土。四弦在手鸳鸯槽，变调凄凉新乐府。

凄凉变调辽女辞，闻者当为辽女悲。诺尼一水空西下，铁背千山莽北回。

锦毛大马贾胡店，鞲臂骄鹰游侠儿。箧中那有閒缠锦，为尔春风媚及时。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。